b'\n_START_ARTICLE_\nHaghpat\n_START_PARAGRAPH_\nHaghpat (armensko \xd5\x80\xd5\xa1\xd5\xb2\xd5\xba\xd5\xa1\xd5\xbf) je vas v severnoarmenski provinci Lori, pribli\xc5\xbeno 10 km vzhodno od mesta Alaverdi ob desnem bregu reke Debed, na robu planote, ki jo re\xc5\xbee soteska te reke. Vas je najbolj znana po samostanu iz 10. stoletja, ki so ga |leta 1996 skupaj z bli\xc5\xbenjim Sanahinom vpisali v UNESCOv seznam svetovne dedi\xc5\xa1\xc4\x8dine._NEWLINE_Samostan je ustanovila kraljica Khosrovanu\xc5\xa1. \xc5\xbde iz imena (Haghpat pomeni ogromen zid) lahko sklepamo, da je samostanski kompleks obzidan. Glavna cerkev je posve\xc4\x8dena sv. kri\xc5\xbeu (Sourb N\xc5\xa1an) in je bila zgrajena med letoma 976 in 991. Leta 1185 so na zahodni strani cerkve prizidali predprostor (gavit). Severno od gavita stoji cerkev Matere Bo\xc5\xbeje iz leta 1025, na ju\xc5\xbeni strani pa se ga dotika cerkev sv. Gregorja Iluminatorja, ki je bila prvotno zgrajena leta 1005, ob prezidavi leta 1211 pa je izgubila kupolo._NEWLINE_Severne stene cerkve sv. kri\xc5\xbea se dr\xc5\xbei samostanska knji\xc5\xbenica, ravno tako zgrajena v 10. stoletju, ob prezidavi leta 1262 pa so leseno streho zamenjali s kamnito. V predprostoru knji\xc5\xbenice se nahaja eden najbolj znamenitih in najlep\xc5\xa1ih armenskih ha\xc4\x8dkarjev: ha\xc4\x8dkar sv. Odre\xc5\xa1enika iz leta 1273, ki prikazuje kri\xc5\xbeanega Kristusa obkro\xc5\xbeenega s svetniki in apostoli, nad njim pa so angeli in Bog, ki dviguje roke v znak blagoslavljanja._NEWLINE_Severne strani knji\xc5\xbenice se dr\xc5\xbei gavit iz leta 1257, ki se po darovalcu imenuje Hamazasp.Severno od tega gavita se nahaja mavzolej dru\xc5\xbeine Ukanjan._NEWLINE_Vzhodno od cerkve sv. kri\xc5\xbea stoji samostojen zvonik iz leta 1245. Njegov spodnji del ima za cerkve zna\xc4\x8dilen tloris v obliki kri\xc5\xbea in slu\xc5\xbei kot kapela. Srednji del je pravokotne oblike, zgornji del pa je sedemkotni zvonik._NEWLINE_V severni del obzidja je vgrajena jedilnica (refektorij) iz 13. stoletja.'